Paraiškos įregistruoti pavadinimą paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2020/C 308/08)

Šiuo paskelbimu suteikiama teisė per tris mėnesius nuo šio paskelbimo dienos pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

BENDRASIS DOKUMENTAS

„HUILE DE NOIX DU PÉRIGORD“

ES Nr. PDO-FR-2445 – 2018-12-20

SKVN (X) SGN ( )

1. Pavadinimas (-ai)

„Huile de noix du Périgord“

2. Valstybė narė arba trečioji šalis

Prancūzija

3. Žemės ūkio produkto arba maisto produkto aprašymas

3.1. Produkto rūšis

1.5 klasė. Aliejus ir riebalai (sviestas, margarinas, aliejus ir kt.)

3.2. Produkto, kurio pavadinimas nurodytas 1 punkte, aprašymas

„Huile de noix du Périgord“ yra grynas pirmojo spaudimo aliejus, išgaunamas tik mechaniniu būdu.

Jis spaudžiamas tik iš ‘Franquette’, ‘Marbot’, ‘Corne’ ir ‘Grandjean’ veislių graikinių riešutų branduolių.

Šaltai spaustas graikinių riešutų aliejus būna nuo šiaudų geltonos su žaliais atspalviais iki auksinės geltonos spalvos, skaidrus ir skystokas. Jam būdingas ryškus džiovintų graikinių riešutų, duonos minkštimo aromatas, taip pat augalų ir šviežių graikinių riešutų natos. Subtilus aliejaus aromatas ilgai išlieka burnoje.

Karštai spaustas graikinių riešutų aliejus būna nuo auksinės geltonos iki auksinės rudos spalvos, skaidrus ir klampokas. Jam būdingas stiprus vaisinis graikinių riešutų, kepintos duonos plutos, lengvas kepto ar skrudinto maisto aromatas su skrudintos duonos ir biskvito natomis, suteikiančiomis aliejui aptakaus, ilgai išliekančio skonio.

Didžiausias rūgščių kiekis neviršija 4 mg KOH viename grame aliejaus.

Peroksidų skaičius ne didesnis nei 15 miliekvivalentų aktyvaus deguonies 1 kg graikinių riešutų aliejaus.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

„Huile de noix du Périgord“ aliejus gaminamas iš geografinėje vietovėje išaugintų graikinių riešutų, kurie:

— buvo natūraliai išdžiovinti ant grotelių arba išdžiovinti karštu ir sausu oru. Antruoju atveju oro srautas, ne karštesnis nei 30 °C, turi pasiekti visus džiovinamus riešutus,

— suskaldyti rankiniu arba mechaniniu būdu,

— išlukštenti rankiniu arba mechaniniu būdu.

Bent 50 % naudojamų riešutų branduolių turi būti ‘Franquette’ veislės.

Supeliję ir supuvę riešutų branduoliai gamybai nenaudojami.

„Huile de noix du Périgord“ aliejui gaminti gali būti naudojami įvairių formų ir spalvų branduoliai (aukščiausios kokybės vienalytės spalvos, aukštos kokybės šviesios ar rudos spalvos, puselės, ketvirčiai, taip pat skaldyti).

Šiaip ar taip, branduolio minkštimas turi būti baltas, o skaldyti branduoliai negali sudaryti daugiau kaip 20 % naudojamos žaliavos.

„Huile de noix du Périgord“ gaminti naudojami džiovinti graikiniai riešutai ir jų branduoliai laikomi nuo kitų metų po derliaus nuėmimo metų kovo 1 d. 2–8 °C temperatūros ir 60–75 % santykinio drėgnio aplinkoje.

Po kitų metų po derliaus nuėmimo metų spalio 31 d. graikiniai riešutai ir jų branduoliai „Huile de noix du Périgord“ aliejui gaminti nebenaudojami. Draudžiama maišyti kelių derlių graikinius riešutus.

3.4. Specialūs gamybos veiksmai, atliktini nustatytoje geografinėje vietovėje

Visi graikinių riešutų auginimo ir „Huile de noix du Périgord“ aliejaus gamybos veiksmai turi būti atliekami geografinėje vietovėje.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

—

3.6. Specialios produkto registruotu pavadinimu ženklinimo taisyklės

Be būtinųjų įrašų, numatytų su ženklinimu ir maisto produktų pateikimu susijusiuose teisės aktuose, ženklinant saugomos kilmės vietos nuorodos „Huile de noix du Périgord“ aliejų pagrindinėje etiketėje turi būti nurodoma:

— saugomos kilmės vietos nuorodos pavadinimas „Huile de noix du Périgord“, užrašytas raidėmis, ne mažesnėmis už didžiausias kitų etiketėje esančių įrašų raides,

— papildoma nuoroda „extraite à froid“ (šaltai spaustas), jei ženklinamas būtent toks aliejus,

— kai naudojamas įrašas „appellation d’origine protégée“ (saugoma kilmės vietos nuoroda) arba „AOP“ (SKVN), jis turi būti pateikiamas iškart po nuorodos pavadinimu.

4. Glaustas geografinės vietovės apibūdinimas

Geografinė vietovė apima 645 Averono, Šarantos, Korezo, Dordonės, Lo, Lo ir Garonos departamentų komunas.

5. Ryšys su geografine vietove

Ryšys su geografine vietove grindžiamas tam tikromis produkto savybėmis (graikinių riešutų veisle, išgavimo būdų nulemta aromatų pusiausvyra), kurias suteikia geografinei vietovei būdingi gamtiniai ir žmogiškieji veiksniai, dėl kurių aliejus tapo plačiai žinomas.

„Huile de noix du Périgord“ aliejus kilo iš vietovės, kurioje tradiciškai užsiimama riešutų auginimu ir jų branduolių gamyba.

Kalbant apie gamtinius veiksnus, geografinės vietovės klimatas labai tinka graikiniams riešutams auginti. Ji plyti Centrinio Masyvo priekalnėse esančiame karštų vasarų ir gausaus lietaus regione.

Geografinę vietovę galima apibūdinti kaip tris kylančias ir į pietvakarius bei šiaurės rytus nukreiptas pakopas:

— pirmąją pakopą sudaro kreidos periodo antrinės jūrinės klintys,

— antrąją pakopą sudaro juros periodo jūrinės klintys,

— paskutinę pakopą sudaro pirmoji Centrinio Masyvo prieigos vieta – Žemutinio Limuzeno plynaukštė.

Visų šių trijų pakopų dirvožemis yra geros struktūros ir savaime labai laidus.

Dordonė ir jos intakai suformavo tankų it vėduoklė, nuo Centrinio Masyvo link Atlanto vandenyno besiskleidžiantį vandens tinklą. Be to, pietuose per vietovę driekiasi Lo slėnis.

Kalbant apie žmogiškuosius veiksnius, aliejaus spaudimo amatas Perigore paplito nuo XII a., kaip liudija gausybė tuo metu gyvavusių aliejaus spaudyklų.

Nuėmus derlių graikiniai riešutai išgliaudomi, tuomet branduoliai išrūšiuojami pagal formą ir spalvą, kurios nulemia jų paskirtį ir panaudojimą. Graikinių riešutų aliejaus gamybai paprastai naudojami ne sveikos formos, o skaldant kevalus sutrupinti, ligų nepažeisti branduoliai baltu minkštimu.

Tradicinę aliejaus spaudyklą sudaro akmens (granito, titnago ar smiltainio) girnos, kuriomis malami riešutų branduoliai, ketaus keptuvė ir malkomis kūrenama krosnis masei kaitinti, taip pat presas, kuriuo spaudžiama masė ir išgaunamas aliejus. Tokių spaudyklų geografinėje vietovėje veikia dar ir dabar.

Modernizavus gamybos sistemas ir ėmus naudoti naujas medžiagas, gamintojams tapo lengviau dirbti, padidėjo gamybos našumas. Vietoje gyvulių ir hidraulinės energijos dabar spaudyklos naudoja elektros energiją. Ilgainiui imtos naudoti keptuvės iš vario ir nerūdijančiojo plieno, jas kaitina lengviau nei malkos kontroliuojamos dujos. Beveik pusėje spaudyklų naudojami rankiniai arba pusiau pramoniniai smulkintuvai. Jais siekiama išgauti vientisą masę. Masės kaitinti nebūtina.

Paruošta masė spaudžiama mechaniškai, naudojant hidraulinį mechanizmą, vandens ratą, elektrinį variklį arba rankiniu būdu, judinant svirtis ar plokšteles. Išspaustas graikinių riešutų aliejus nusodinamas aplinkos temperatūroje, kad taptų skaidrus. Jį galima filtruoti popieriniais filtrais.

Šalia tikro architektūros paveldo – tradicinių spaudyklų, kuriose vykdoma aliejaus spaudimo veikla leidžia jas prižiūrėti ir išsaugoti, atsirado ir šiuolaikiškesnių spaudyklų.

Pagrindinis „Huile de noix du Périgord“ aliejaus ypatumas yra tas, kad jam gaminti naudojami kokybiški, tradicinių vietos arba gerai prie gamybos vietovės dirvožemio ir klimato sąlygų prisitaikiusių veislių ‘Marbot’, ‘Corne’, ‘Grandjean’ ir ‘Franquette’ graikinių riešutų branduoliai.

Taip pat ypatingas yra aliejaus gamybos būdas, atskleidžiantis subalansuotą graikinių riešutų aromatą ir vaisių aromatus nepriklausomai nuo naudojamo aliejaus išgavimo būdo.

„Huile de noix du Périgord“ aliejui būdingi subtilūs aromatai, aptakumas ir ilgai išliekantis skonis.

Vietovės gamtinės savybės, graikinių riešutų augintojų ir perdirbėjų patirtis ir žinios yra tarpusavyje glaudžiai susiję ir užtikrina vartotojų pripažintą produkto tipiškumą, garsinantį gerą „Huile de noix du Périgord“ vardą.

Riešutmedžiams subalansuotai augti ir išauginti kokybiškus graikinius riešutus leidžia auginimo vietovės dirvožemio ir klimato sąlygos, konkrečiai – geros struktūros ir savaime labai laidus dirvožemis, riešutmedžiams tinkamas kritulių kiekis branduolių formavimosi metu, nuo šalto oro, atslenkančio iš šiaurės, saugantis ir į pietvakarius atsigręžusiems sklypams, kuriuose auga riešutmedžiai, pavasarį padedantis greičiau įšilti Centrinis Masyvas.

Daugybė upių ir upelių suteikė galimybę įsikurti galybei hidraulinę energiją naudojančių aliejaus spaudyklų.

Vietinės ‘Corne’, ‘Marbot’ ir ‘Grandjean’ veislės nepaplitusios už savo kilmės vietovės, kurioje susiklostė itin palankios joms augti sąlygos, ribų. Šios auginimo vietovės dirvožemio ir klimato sąlygos taip pat labai palankios ‘Franquette’ veislės riešutmedžiams. Visos aliejaus gamybai pasirinktos vietinės veislės yra atsparios, vaisiai užmezgami ir bręsta nelabai išsišakojusių šakų galuose, todėl galima naudoti medžius tausojančius derliaus ėmimo būdus. Dėl šių ypatumų susiklostė riešutmedžių giraičių auginimo metodai, apimantys tinkamo tankumo palaikymą, tarpinių kultūrų auginimą ar laistymą.

Aliejaus gamybai naudojant šių veislių graikinius riešutus išgaunamas tipiškas „Huile de noix du Périgord“ aliejaus aromatas.

Labai gerai pažįstantys savo aplinką augintojai riešutmedžių giraites pasodino ten, kur subrandinami aukštos kokybės graikinių riešutų branduoliai – tinkamos struktūros ir gylio dirvožemyje, parinkę tinkamas topografines sąlygas ir padėtį pasaulio šalių atžvilgiu. Būtent iš tokiomis sąlygomis išaugintos žaliavos gaminamas kokybiškas aliejus. Perdirbama ši žaliava leidžia atsiskleisti „Huile de noix du Périgord“ būdingiems subtiliems graikinių riešutų aromatams.

Sukaupta žaliavos gliaudymo ir laikymo patirtis vietos augintojams padeda paruošti kokybiškus graikinius riešutus ir taip pagaminti aromatingą aliejų su vaisių natomis.

„Huile de noix du Périgord“ aliejaus gamybos vietovė sutampa su tradicine pripažintų „Noix du Périgord“ šviežių, džiovintų graikinių riešutų ir jų branduolių auginimo ir gamybos vietove.

Perdirbėjų ir aliejaus gamintojų patirtis ir žinios grindžiamos reiklia žaliavos atranka. Branduoliai rūšiuojami ir atrenkami pagal spalvą ir formą. Prastos kokybės branduoliai nenaudojami. Šie etapai leidžia užtikrinti graikinių riešutų branduolių kokybę ir pagaminti ilgai išliekančio skonio aromatingą aliejų su vaisių natomis.

Ši patirtis taip pat apima išsamias aliejaus spaudimo metodų žinias, nes būtent tinkami gamybos metodai leidžia išsaugoti visus aliejaus aromatus ir atskleisti šaltai spaustam aliejui būdingus džiovintų graikinių riešutų, duonos minkštimo ir šviežių graikinių riešutų aromatus ir karštai spaustam aliejui būdingus vaisinį graikinių riešutų ir kepintos duonos plutos aromatus.

Kaitinimo, kai jis naudojamas, temperatūros kontrolė yra lemiamas veiksnys užtikrinant aliejaus aromatų pusiausvyrą. Sakoma, kad būtent kaitindamas aliejaus gamintojas pelno savo reputaciją. Kylant masės temperatūrai, vaisiniai aromatai palaipsniui užleidžia vietą kepimo ar skrudinimo aromatams. Aliejaus gamintojas kontroliuoja kaitinimo temperatūrą atsižvelgdamas į norimą aromatų pusiausvyrą ir kepimo ar skrudinimo aromato intensyvumą. Taip pat jis reguliariai pamaišo masę, kad ji išliktų vientisa ir nepridegtų. Šios žinios ir patirtis leidžia meistrui neviršyti 100 °C temperatūros, dėl kurios išnyktų vaisinis graikinių riešutų aromatas, nes pradžioje jį išstumtų pernelyg stiprus kepimo ar skrudinimo aromatas, o vėliau – nemalonus degėsių kvapas.

Šie aliejaus spaudimo metodų įgūdžiai taip pat padeda išgauti aliejaus spalvą, kuri gali būti nuo šiaudų geltonos iki auksinės rudos.

Nusodinimas ir laikymas tamsioje ir vėsioje vietoje leidžia išgauti skaidrų graikinių riešutų aliejų ir išsaugoti jo aromatus.

SKVN „Noix du Périgord“ žinomumas gerokai pagyvino graikinių riešutų auginimą gamybos vietovėje. Pastaraisiais metais imta intensyviai sodinti graikinius riešutmedžius, graikinių riešutų aliejaus gamyba nemažėja, o prekybos mastas net išaugo pradėjus reklamuoti aliejų rinkose, parodose, šventiniuose renginiuose ir visai neseniai surengus kasmetinį regioninį Perigore gaminamo graikinių riešutų aliejaus konkursą. Be to, 2003 m. profesinė sąjunga koordinavo Perigoro graikinių riešutų ir jų branduolių pažintinio kelio sukūrimą. Galiausiai šis produktas yra glaudžiai susijęs su Perigoro kulinariniu paveldu ir žinomumą jam pelniusia savita patirtimi ir žiniomis. „Huile de noix du Périgord“ aliejus nuolat laimi apdovanojimų žemės ūkio parodose.

Nuoroda į paskelbtą specifikaciją

(Šio reglamento 6 straipsnio 1 dalies antra pastraipa)

https://extranet.inao.gouv.fr/fichier/CDC-HuileNPerigord.pdf

(1) OL L 343, 2012 12 14, p. 1.